Hassendörp

Hassendörp is en Gemeen in’n Landkreis Rodenborg (Wümm) in Neddersassen, de to de Samtgemeen Söttmer höört. De Gemeen hett .

 Geografie 
De Gemeen liggt in’n süüdwestlichen Deel vun’n Landkreis un grenzt na Oosten an de Eenheitsgemeen Rodenborg (Wümm). Na Süüden hen slutt se an de Gemeen Ahusen an, na Westen an de Gemeen Söttmer un na Noordoosten an de Gemeen Boitzen. Mit blots ruchweg 12 km² is Hassendörp een vun de lüttsten Gemenen in’n Landkreis.

De Landschop is teemlich flach un warrt to’n Deel vun’t Wümmsietland innahmen. De Gemeen liggt in de Geest an’n noordwestlichen Rand vun de Lüünborger Heid. De Oortskarn vun Hassendörp is jümmer noch prägt dör de Bueree.

 Geologie 
En Översicht över de Geologie un Entstahn vun dat Rebeet vun’n helen Landkreis is in den Artikel Landkreis Rodenborg (Wümm) beschreven un kann dor naleest waarn.

 Historie 
To’n eersten mol in en Oorkunnen nöömt weer Hassendörp 1299 in de Registers vun de Arzbischöp vun Bremen ünner den Naam Hercenthorpe. In en Zevener Oorkunn ut dat Johr 1456 steiht de Oort as Hersendorpe, wat sik mit de Tiet wieter ännert hett över Hersendorp, Harsendorp na Hassendörp, un in’t Hoochdüütsche wieter över Haßendorff bit na’t hüütige Hassendorf.

Vertellt warrt dorto en Geschicht, wona en Scheper, de Hasse heten hett, sik hier daallaten hett un mit sien Nakamen to de Grünnen vun’t Dörp bidragen hebben schall. En Bewies gifft dat dorför aver nich. De Afleiten vun den Oortsnaam kann aver ok op de Kortform Herzo as Naam hendüden.

To de Tiet, as dat Rebeet franzöösch besett weer un Napoléon in’n Russland-Feldtog een op de Mütz kregen harr, geev dat en düütschen Opstand, de 1813 op de vun Napoléon boeten Heerstraat (vundaag de B 75) to de so nöömte Slacht vun Hassendörp föhrt hett.

Op’n Hassendörper Stürbarg stünn 1892 de eerste Tegelee in’t westliche Rebeet vun’n Landkreis. Twee Johren later is de tweete grünnt worrn. Se sünd aver Mitt vun’t 20. Johrhunnert wedder dichtmaakt worrn.

 Religion 

Hassendörp is evangeelsch-luthersch präägt un höört to de Georg-Kark in Söttmer.

För de Kathoolschen is de Corpus-Christi-Kark in Rodenborg tostännig.

 Politik 
 Gemeenraat 
De Gemeenraat vun Hassendörp sett sik mit den Börgermeester ut 11 Lüüd tohopen. De letzte Kommunalwahl weer an’n 11. September 2016

 Partei2016 2011 2006
  CDU
 4 3 4
  SPD
 6 6 6
  Bündnis 90/De Grönen1 2 1
De Raatsliddmaten vun de SPD un de Grönen billt in’n Gemeenraat en Grupp.

 Börgermeester 
Börgermeester is siet 1994 de SPD-Liddmaat Klaus Dreyer. Sien Viez is Fritz Klee, de ok vun de SPD is.

 Wapen 
De Gemeen Hassendörp föhrt en Wapen, dat op sülver en müerten roden Dubbelflenkenbalken wiest. Baven warrt de begleit vun en blaue Ekel un ünnen vun en  blaue Scheperschüpp. De müerte Tegelbalken steiht för en Tegelee, de dat fröher mol in den Oort geven hett, wobi de H-Form för den Anfangsbookstaven vun Hassendörp steiht. In de Klören root un witt wiest sik butendem de Tohöörigkeit to Neddersassen. De  blaue Klöör wiest op de Franzosen hen, de hier fröher en Heerstraat (de hüütige B 75) boet hebbt. De Scheperschüpp is en Teken för de Schaaptucht.

 Kultur 
In Hassendörp sülvst, gifft dat nich veel Bowarken, de een sik ankieken mutt, man ümto in de Samtgemeen sünd eenige intressante Steden to finnen. In Hassendörp is dat Dörpsgemeenschopshuus en zentrale Anloopsteed. Dor künnt private Fiern maakt warrn, jüst so warrt dor aver ok sportliche un kulturelle Veranstalten afhollen. Un ok bi Dodenfiern drööpt sik de Dörpsgemeenschop in dit  Huus.

As in annere Dörper ok, warrt de Freetiet veel gemeensom in Verenen tobröcht. In Hassendörp gifft dat to’n een den Schüttenvereen, de sien Anlagen ok bi’t Dörpsgemeenschopshuus hett un jeed Johr blangen dat Schüttenfest ok dat Oornfest veranstalt, un to’n annern de Freewillige Füerwehr, de jeed Johr dat Oosterfüer un in’n Dezember en plattdüütsche Theaterweek plaant. De Sport warrt in’n TV Hassendörp vun 1947 mit sien veer Sparten Football, Dischtennis, Gymnastik un Turnen as ok Badminton organiseert. Butendem gifft dat noch den Singkreis, de 1975 grünnt worrn is. 

 Weertschop un Infrastruktur 

In’n Mai 2012 is in Hassendörp en teihn Hektar groten Solarpark von’n Bedriever Sunlight Photovoltaik in Bedriev gahn, de mit 18.000 Module för en Leistung von 4,1 MWp sorgt. De Kösten för den Park weren 6 Milljonen Euro.Offizielle Inbetriebnahme ist für Mitte Mai geplant: Solarpark in Hassendorf, Rotenburger Rundschau an’n 30. April 2012

 Verkehr 
Dör de Gemeen verlöppt de Bundsstraat 75, de na Westen hen na Söttmer föhrt un dor över de Anslussteed 50 Stuckenbossel an de Autobahn A 1 anslutt. In de Gegenricht verlöppt se an Rodenborg (Wümm) vörbi na Scheeßl un denn wieter na Hamborg.

Ok de nächste Iesenbahnansluss is nich wiet weg, vun wegen den Bahnhoff Söttmer an de Bahnlien Bremen–Hamborg.

 Footnoten 

 Weblenken 

Kategorie:Landkreis Rodenborg (Wümm)
Kategorie:Oort